Գլին Ֆիլփոթ

**Գլին Ուորեն Ֆիլփոթ** (, ), անգլիացի նկարիչ և քանդակագործ։

## Կենսագրություն
Ֆիլփոթը ծնվել է 1884 թվականին Լոնդոնում, եղել է Ջոն Ֆիլփոթի և Ջեսսի Քարփենթեր Ֆիլփոթի չորրորդ երեխան։ Մայրը մահացել է, երբ նա եղել է յոթ տարեկան։ 15 տարեկանում ընդունվել է Լամբեթի արվեստի դպրոց։ Նաև սովորել է Ռուանում և Փարիզում՝ Ժան-Պոլ Լորանի մոտ, այդ ընթացքում նա ընդունել է կաթոլիկություն։ 1904 թվականից սկսած իր նկարները ցուցադրել է Թագավորական ակադեմիայում։ Նույն թվականին կայացել է նրա առաջին անհատական ցուցահանդեսը։ 1911 թվականին Գլինը ծանոթացել է արվեստագետներ Չարլզ Ռիկեթսի և Չարլզ Շենոնի հետ։ Նրանց միջոցով ծանոթացել է նաև Ռոբերտ Ռոսի հետ, ով հետագայում օգնել է նրան պատվերներ ստանալու հարցում:

Առաջին համաշխարհային պատերազմի ժամանակ ծառայել է բրիտանական հետևակային ուժերում, բայց 1917 թվականին զորացրվել է հաշմանդամության պատճառով։ 1915 թվականին ռազմաճակատում հանդիպել է Վիվիան Ֆորբսին (1891–1937), որը դարձել է նրա մշտական գործընկերը։ 1917 թվականին Ֆրանսիայում Ռոբերտ Ռոսը նրան ծանոթացրել է Զիգֆրիդ Սասունի հետ և Ֆիլփոթը նկարել է նրա դիմանկարը։

Գլին Ֆիլփոթը հոգևոր և դրամական աջակցություն է ցուցաբերել երիտասարդ արվեստագետներին, այդ թվում Վիլֆրեդ Օուենի եղբորը՝ Հարոլդին, որին հետո նա ծանոթացրել է Զիգֆրիդ Սասունի հետ։ 1923 թվականին՝ 38 տարեկան հասակում Ֆիլփոթն ընտրվել է որպես Թագավորական ակադեմիայի անդամ։ 1920-ականներին ճանապարհորդել և աշխատել է ԱՄՆ-ում, Եվրոպայում և Հյուսիսային Աֆրիկայում։ 1927 թվականին աշխատել է Թեյթ պատկերասրահում։ 1930 թվականին անհատական ցուցահանդես է ունեցել Վենետիկի բիենալեում։ 1930 թվականին հայտնվել է Կարնեգիի միջազգային ցուցահանդեսի ժյուրիի կազմում և այնտեղ հանդիպել է Անրի Մատիսին, որը նույնպես ժյուրիի անդամ է եղել։ Մրցանակն այդ ժամանակ ստացել է Պիկասոն և դրանից հետո Գլինը սկսել է հետաքրքրվել ֆրանսիական ժամանակակից արվեստով: 1931 թվականին տեղափոխվել է Փարիզում գտնվող ստուդիա։ Հետո հանդիպել է գերմանացի Կարլ Հայնց Մյուլլերին և նրա հետ գնացել Բեռլին։

1937 թվականին՝ 53 տարեկան հասակում հանկարծամահ է եղել սրտի կաթվածից և թաղվել Պետերշեմում։ Գլինի հուղարկավորության հաջորդ օրը Վիվիան Ֆորբսը քնաբերի մահացու չափաբաժին է ընդունել։

## Ստեղծագործություն
Երկար տարիներ եղել է ակադեմիստական ուղղության հետևորդ և իր կարիերայի ընթացքում անցել է մի քանի փուլ: Դրանցից ոչ մեկում նա նկատելիորեն չի հեռացել ակադեմիզմից, սակայն վերջին շրջանում փորձել է նկարել իմպրեսիոնիստական տեխնիկայով: Ֆիլփոթի կտավների առաջին թեմաները կրել են կրոնական բնույթ, հենց այդ ժամանակ էլ նա նկարել է «Հոգու ուխտագնացությունը»։

Հայտնի է, որ Ֆիլփոթը հանրաճանաչություն է ձեռք բերել հենց դիմանկարների շնորհիվ։ Իր ժամանակի ամենապահանջված բրիտանացի դիմանկարիչներից է եղել: Նրա ամենահայտնի դիմանկարներից մեկը Զիգֆրիդ Սասունի դիմանկարն է: Նա նկարել է նաև Օսվալդ Մոսլիի, Սթենլի Բոլդուինի, Ֆրենկ Մեյերի, Օսվալդ Բիրլիի, Ֆրենկ Կումբսի և Անդրե Էգլևսկու դիմանկարները: 1923-1924 թվականներին նկարել է Եգիպտոսի թագավոր Ահմեդ Ֆուադ I- ի դիմանկարը։ Նրա վաղ շրջանի դիմանկարներում երևում է Սարջենթի ազդեցությունը: Ֆիլպոթը հայտնի է եղել նաև սևամորթ տղամարդկանց պատկերներ նկարելով։ Ամենահայտնի սևամորթ մոդելներից է եղել Հենրի Թոմասը՝ Գլինի երկար տարիների ծառան, որին նա իր հետ բերել է Թունիս կատարած ուղևորությունից։ Ժամանակի ընթացքում նկարիչը սկսել է ավելի շատ մերկ տղամարդկանց նկարներ նկարել:

1930-ականների սկզբին նկարիչը փոխել է իր ոճը, նա սկսել է օգտագործել ավելի բաց գույներ և ոճավորել կոմպոզիցիան։ Նմանատիպ փոփոխությունների արդյունքում՝ նրա ստեղծագործությունների հանրաճանաչությունյունը և պատվերների քանակը նվազել են։ Նկարիչը սկսել է ավելի շատ հոմոէրոտիկ բովանդակությամբ նկարներ նկարել, ինչը նույնպես վատ է ընկալվել հանրության կողմից։ 1933 թվականին Թագավորական ակադեմիան մերժել է նրա «Մեծն Պան» կտավը, որովհետև այն եղել է չափազանց վուլգար և նկարիչը հետագայում ոչնչացրել է այն: Վերջին տարիներին նրա հանրաճանաչությունը կրկին սկսել է աճել և նա իր կյանքի վերջին հինգ տարիների ընթացքում անցկացրել է չորս անհատական ցուցահանդես։ 1985 թվականին Լոնդոնի Ազգային դիմանկարների պատկերասրահը ներկայացրել է նրա ստեղծագործությունների հիմնական հետահայաց ցուցադրությունը:

## Պատկերասրահ

Պատկեր:Glyn_Warren_Philpot_-_Siegfried_Sassoon.jpg|Զիգֆրիդ Սասունի դիմանկարը,(1917) (մոնոխրոմ տարբերակ)
Պատկեր:Glyn_Warren_Philpot_-_Portrait_of_Lady_Witt.jpg|Լեդի Վիտի դիմանկարը (1925)
Պատկեր:Glyn_Warren_Philpot_-_Negroin_Profile.jpg|Նեգրի կողապատկերը (1937)
Պատկեր:Glyn_Warren_Philpot_-_Mrs_Gerard_Simpson_1937.jpg|Տիկին Ջերալդ Սիմփսոնի դիմանկարը (1937)
Պատկեր:Katherine_Furse,_by_Glyn_Philpot.jpg|Կատարինա Ֆուրս


## Ծանոթագրություններ

## Գրականություն
* *J. G. Paul Delaney* Glyn Philpot: his life and art // Ashgate, 1999 — ISBN 1859283551

## Արտաքին հղումներ
* Գլին Ֆիլփոթ. www.artcyclopedia.com
* Կենսագրությունը
* Գլին Ֆիլփոթ։ Խաչմերուկում հայտվնված նկարիչը
 
Կատեգորիա:Բրիտանացի նկարիչներ
Կատեգորիա:Ժյուլիանի ակադեմիայի շրջանավարտներ
Կատեգորիա:20-րդ դարի նկարիչներ
Կատեգորիա:Բրիտանացի դիմանկարիչներ
Կատեգորիա:Քանդակագործներ
Կատեգորիա:19-րդ դարի անգլիացի նկարիչներ
Կատեգորիա:20-րդ դարի քանդակագործներ